钦定古今图书集成/理学汇编/文学典/第005卷 > 马永卿，《懒真子》。 > 《作文暗合古人》
## 钦定古今图书集成/理学汇编/文学典/第005卷 > 马永卿，《懒真子》。 > 《作文暗合古人》

仆少时在高邮学读送穷文至五鬼相与张眼吐舌
跳踉偃仆抵掌顿脚失笑相顾仆不觉大笑时同舍
王抃彦法问曰何矧仆曰岂退之真见鬼乎彦法曰
此乃髑髅之深嚬蹙頞盖想当然耳且古人作文必
有所拟此拟扬子云逐贫赋也仆后以此言问于舅
氏张奉议舅氏曰不然规矩方圆之至也若与规矩
合则方圆自然同也若学问至古人自然与古人同
不必拟也譬如善射后矢续前矢善马后足及前足
同一理也昨日读韩文忽忆此话今三十年矣抚卷
惊叹者久之